Standard Bank skort verpligte inenting op; talle egter reeds afgedank(Argieffoto) Die bankwerkersvakbond Sasbo eis die onmiddellike heraanstelling van al die werkers wat Standard Bank afgedank het omdat hulle nie voldoen het aan die maatskappy se verpligte inentingsbeleid nie. Joe Kokela, algemene sekretaris van Sasbo, sê hulle is verlede week ingelig dat Standard Bank die beleid opskort. Altesame 40 van die bank se werkers is egter reeds afgedank omdat hulle nie teen die voorgeskrewe sperdatum teen Covid-19 ingeënt was nie. ŉ Onbekende aantal ander werkers is op spesiale verlof geplaas hangende verhore oor die aangeleentheid. Kokela sê benewens die heraanstelling van die afgedankte werkers eis die vakbond ook dat die spesiale verlof opgeskort en verhore laat vaar word en dat die werkers toegelaat word om terug te keer werk toe. “Ons is nou verby die punt waar ons vra vir dit om te gebeur. Ons eis nou dat dit gedoen word,” sê Kokela. Die regering het nooit ŉ verpligte inentingsbeleid vir mense ingestel nie, hoewel verskeie maatskappye dit nietemin op eie stoom gedoen het. “Die opsies is eenvoudig: As jy in só ŉ hoek gedwing word, moet jy regstappe doen. Ons sal ons tot al die howe in die land wend indien nodig,” sê Kokela. Lungisa Fuzile, Standard Bank se uitvoerende hoof, het Maandag aangekondig werkers is op 23 Junie ingelig dat die bank sommige van sy veiligheidsmaatreëls en Covid-19-beleid en -protokolle hersien het. Die bank het na verskeie faktore gekyk, waaronder onlangse regulatoriese verwikkelinge, die huidige stand van die pandemie in Suid-Afrika, sowel as die hoë inentingskoers onder sy werkers. Altesame 95% van die bank se werkers is ingeënt en die verpligte inentingsbeleid is opgeskort. “Gegrond op die huidige konteks van die pandemie glo ons dat ons inentingsbeleid nie meer nodig is nie. Gevolglik is dit nie meer verpligtend vir werkers om ingeënt te word, of om ŉ negatiewe PCR-toets of snel-antigeentoets te verskaf indien hulle nie ingeënt is nie, om ons perseel binne te kom,” sê Fezile. Hy het benadruk dat hoewel die bank die beleid opgeskort het, hy steeds inenting steun en aanmoedig. Standard Bank sê ook indien die situasie verander, kan hy in die toekoms weer sy beleid en protokol wysig om ŉ veilige werksomgewing te handhaaf. Standard Bank het nog nie op ŉ navraag gereageer oor wat die toekoms vir afgedankte werkers inhou noudat die beleid opgeskort is nie. Die Kommissie vir Versoening, Bemiddeling en Arbitrasie (KVBA) het onlangs in die guns van ŉ afgedankte werker beslis nadat sy geweier het om teen die koronavirus ingeënt te word. Maroela Media het vroeër berig Baroque Medical het Kgomotso Tshatshu die trekpas gegee omdat die maatskappy ŉ verpligte inentingsbeleid vir al sy werknemers ingestel het en Tshatshu weens mediese redes geweier het om die entstof te ontvang. Nadat sy haar egter tot die KVBA gewend het, is die maksimum vergoeding aan haar toegeken. Die beslissing was handomkeer van ŉ vroeëre beslissing van die KVBA rakende dieselfde werkgewer en presies dieselfde verpligte inentingsbeleid. In daardie saak het die KVBA beslis die werkgewer was geregverdig in die inwerkingstelling van sy verpligte inentingsbeleid omdat dit Covid-19-verwante afwesigheid beperk en omdat die versuim om in te ent lei tot billike ontslag weens operasionele vereistes. Kokela sê die stryd teen Standard Bank is allermins verby en dat die bank die enigste bank is wat ŉ verpligte inentingsbeleid in werking gestel het. “Ons haat dit om vir ons vennote te sê dat ons hulle gewaarsku het…” Standard Bank se besluit om sy inentingsbeleid op te skort volg op dié van maatskappye soos Old Mutual, Discovery en Woolworths wat dit vroeër al gedoen het.